**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.02.2019, ora 08.00 –21.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.02.2019, ora 7.00**

**RÂURI**

 **Debitele au fost, în general, staţionare**, exceptând cursurile mijlocii și inferioare ale râurilor: Someș, Crișul Negru, Crișul Alb și Timiș și cursurile inferioare ale Bârzavei, Carașului, Nerei, Cernei și Prutului, unde au fost în creștere prin propagare.

 Pe râurile din bazinul Bârladului, debitele au fost în scădere ușoară.

 Debitele se situează, în general, la valori cuprinse între 50-90 % din valorile multianuale lunare, mai mari (peste normalele lunare) pe râurile din bazinele hidrografice: Vişeu, Lăpuș, Arieș, Jiu, Suceava, Moldova, Bistrița, Trotuş, Prut, cursul Siretului, bazinul mijlociu și inferior al Buzăului, pe unii afluenţi ai Oltului (Cibin, Olăneşti, Govora, Topolog) și ai Prahovei (Doftana, Teleajen).

 Formațiunile de gheață existente se mențin fără modificări importante.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare,** exceptând râurile din bazinele: Vișeu, Iza, Tur, Lăpuș, bazinele superioare ale Someșului, Crasnei, Barcăului și Crișurilor, unde vor fi în creștere datorită precipitațiilor lichide prognozate, cedării apei din stratul de zăpadă și propagării și doar prin propagare pe cursurile inferioare ale Someșului, Timișului și Prutului.

 Pe râurile din bazinul Bârladului, debitele vor fi în scădere ușoară.

 Sunt posibile creșteri de niveluri și debite și pe unele râuri mici din vestul, centrul, nordul și nord-estul țării datorită precipitațiilor lichide prognozate și cedării apei din stratul de zăpadă.

 Formațiunile de gheață existente se vor menține fără modificări importante.

 Nivelurile pe râuri la stațiile hidrometrice se vor situa sub **COTELE DE ATENȚIE**.

 **DUNĂRE**

**Debitul la intrarea în ţară** (secţiunea Baziaş) în intervalul 20-21.02.2019 **a fost în scădere, având valoarea de 5300 m3/s**, egal cu media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (5000 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 20.02.2019, ora 08.00 –21.02.2019, ora 06.00**

**În ţară,** vremea a fost în general frumoasă și s-a menținut deosebit de caldă pentru această perioadă. Cerul fost variabil, mai mult senin ziua în jumătatea sudică a țării și a prezentat înnorări temporare în rest. Izolat au căzut precipitații slabe, sub formă de ploaie și burniță în regiunile nordice și centrale și ninsoare la munte. Vântul a suflat slab până la moderat, cu intensificări pe crestele montane și în Oltenia, iar trecător, pe spații mici și la cote mai reduse și în celelalte regiuni. Stratul de zăpadă, măsurat la ora 20 în platformele stațiilor meteorologice, era de până la 274 cm (în Masivul Făgăraș), local în Transilvania (până la 27 cm) și izolat în Maramureș (până la 8 cm) și în Moldova (până la 3 cm). Temperaturile maxime au fost cuprinse între -1 grad la Miercurea Ciuc și 19 grade la Drăgășani, iar la ora 06.00 erau -8 grade la Miercurea Ciuc și 6 grade la Calafat, Drăgășani, Constanța, Gura Portiței și Mangalia. Îndeosebi în primele ore ale intervalului s-a semnalat ceață, local în centru, est și sud-est și izolat în rest.

**Observaţie:** *De ieri dimineața de la ora 06 au fost în vigoare 11 atenționări cod galben pentru fenomene meteorologice periculoase imediate, emise precum urmează: 3 de SRPV Timișoara și SRPV Sibiu, 2 de SRPV Cluj-Napoca și SRPV Bacău și 1 de SRPV Craiova.*

**La Bucureşti,** vremea s-a menținut frumoasă și deosebit de caldă. Cerul a fost variabil, mai mult senin ziua, iar vântul a suflat slab până la moderat. Temperatura maximă a fost de 15 grade la toate stațiile meteo, iar la ora 06.00 erau 2 grade la Băneasa, 3 grade la Afumați și 5 grade la Filaret.

**3. Prognoza meteorologică în intervalul 21.02.2019, ora 08.00 –22.02.2019, ora 08.00**

**În ţară,** vremea se va răci ușor, dar în cea mai mare parte a țării valorile termice se vor situa peste mediile multianuale. Astfel, temperaturile maxime se vor situa între 4 și 14 grade, cu cele mai ridicate valori în Lunca Dunării, iar cele minime vor fi cuprinse, în general, între -3 și 3 grade. În vestul, centrul, nordul și nord-estul țării cerul va fi mai mult noros, iar izolat, ziua și pe arii relativ extinse, noaptea, se vor semnala precipitații. Acestea vor fi predominant sub formă de ploaie, iar la munte mai ales sub formă de ninsoare. În a doua parte a nopții în nordul și estul Transilvaniei, precum și în nordul Moldovei, treptat vor predomina lapovița și ninsoarea. Cu totul izolat vor fi condiții de polei. În restul teritoriului, în cursul zilei cerul va fi variabil, iar noaptea vor fi înnorări, însă numai pe arii restrânse va ploua slab. Vântul va sufla slab și moderat, cu intensificări la munte (mai ales pe creste) și temporar în Moldova și doar pe suprafețe mici și la cote mai reduse în celelalte regiuni.

**La Bucureşti,** vremea se va răci ușor, dar valorile termice se vor situa peste mediile multianuale. Cerul va fi variabil, ziua și temporar noros, noaptea, când va crește treptat probabilitatea pentru ploaie slabă. Vântul va sufla slab și moderat. Temperatura maximă va fi de 12...13 grade, iar cea minimă de 0...2 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 20 februarie 2019, ora 20.00 – 21 februarie, 2019 ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU şi PARÂNG - Șureanu** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost predominant frumoasă și deosebit de caldă pentru această perioadă. Cerul a fost variabil. Cu totul izolat în nordul Carpaților Orientali a nins slab. Vântul a suflat slab și moderat, cu unele intensificări temporare pe crestele din Carpații Orientali și vestul Meridionalilor, cu viteze de până la 80-100 km/h, temporar spulberând zăpada. Pe arii restrânse s-a semnalat ceață. În Carpații Meridionali au fost observate mai multe avalanșe de dimensiuni medii, cu plecare în special de la altitudini de sub 2000 m. Stratul de zăpadă a scăzut în general cu 1-8 cm în toate masivele, iar în foarte puține locuri a rămas constant.

**STAREA STRATULUI DE ZĂPADĂ în data de 20.02.2019, ora 14.00:**

Carpații Meridionali: 274 cm la Bâlea-Lac, 150 cm Vf. Țarcu, 128 cm la Vf. Omu, 89 cm la Sinaia, 78 cm la Păltiniș, 74 cm la Parâng, 64 cm la Cuntu, 46 cm la Predeal, 24 cm la Fundata.

Carpații Orientali: 104 cm la Vf. Călimani, 97 cm la Bucin, 94 cm la Vf. Lăcăuți, 78 cm la Vf. Ceahlău-Toaca, 40 cm la Iezer - Vf. Pietrosul Rodnei, 25 cm la Poiana Stampei.

Carpații Occidentali: 94 cm la Semenic, 85 cm la Stâna de Vale, 71 cm la Vladeasa cota 1400 m, 48 cm la Vf. Vlădeasa, 28 cm la Roșia Montană.

**EVOLUŢIA VREMII ÎN INTERVALUL: 20.02.2019, ora 20.00 – 21.02.2019, ora 20.00:**

Vremea va intra într-un proces de răcire. Cerul va fi variabil, temporar noros și pe arii restrânse se vor semnala precipitații mixte slabe, predominant sub forma de ninsoare. Vântul va sufla slab și moderat, cu intensificări locale, mai ales în zonele înalte, cu viteze ce pot depăși 80-100 km/h, spulberând zăpada pe creste. Local se va semnala ceață.

**Peste 1800 m:** temperaturi minime: -12 la -8 gr.C; temperaturi maxime: -8 la -3 gr.C

**Sub 1800 m:** temperaturi minime: -8 la -2 gr.C; temperaturi maxime: -4 la 3 gr.C

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC ÎNSEMNAT (3)**

La peste 1800 m, la suprafață întâlnim un strat puțin stabilizat de circa 50-60 cm, ușor umezit, cu cruste de gheață intercalate în interior și cu slabă aderență la straturile vechi. Pe văi și în zonele adăpostite sunt depozite însemnate de zăpadă. Pe pantele suficient de înclinate, atât spontan cât și la supraîncărcări oricât de slabe, se pot declanșa avalanșe de dimensiuni mici și medii, iar în zonele unde zăpada este acumulată în depozite riscul de avalanșe este crescut.

**La altitudini mai mici de 1800 m: RISC MODERAT (2)**

Sub 1800 m, stratul de zăpadă este umezit, mai ales în partea superioară, iar pe văi și în locurile adăpostite sunt depozite mai însemnate. Pe pantele mai înclinate și pe văi, unde sunt acumulari mai însemnate de zăpadă, se pot declanşa spontan curgeri sau avalanşe de dimensiuni mici și medii, riscul fiind amplificat la supraîncărcări cu schiori sau turiști.

 **b). în masivul Bucegi:**

**La altitudini mai mari de 1800 m: RISC ÎNSEMNAT (3)**

La altitudini de peste 1800 m, în partea superioară regăsim un strat instabil de zăpadă de până la 30-40 cm. Pe majoritatea versanților sunt formate plăci de vânt, iar pe văi și în locurile adăpostite sunt acumulări mai mari de zăpadă. Spontan sunt posibile curgeri și avalanșe de dimensiuni mici și medii, riscul fiind amplificat chiar și în condițiile unei slabe supraîncărcări cu turiști sau schiori.

**La altitudini mai mici de 1800 m: RISC MODERAT (2)**

La altitudini de sub 1800 m, stratul este umezit în partea superioară, existând pelicule de apă deasupra straturilor mai dure din interior. Pe pantele mai înclinate și pe văi, unde sunt prezente acumulari mai însemnate de zăpadă, se pot declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC ÎNSEMNAT (3)**

La peste 1800 m, în partea superioară regăsim un strat mai puțin stabilizat de zăpadă umezită, de până la 30 cm, iar pe unii versanți sunt formate plăci de vânt. Pe pantele suficient de înclinate, chiar și la supraîncărcări slabe, se pot declanșa avalanșe, care să angreneze straturile superioare mediu stabilizate. În locurile adăpostite, unde sunt depozite mai însemnate de zăpadă, riscul este mai crescut.

**La altitudini mai mici de 1800 m: RISC MODERAT (2)**

La altitudini mai mici de 1800 m întâlnim în partea superioară a stratului o zonă cu zăpadă umedă și mai puțin stabilizată, iar pe văi și în locurile adăpostite sunt depozite mai însemnate. Pe pantele mai înclinate și pe văi, unde sunt prezente acumulari mai însemnate de zăpadă, se vor declanşa spontan curgeri sau avalanşe de dimensiuni mici, riscul fiind amplificat la supraîncărcări.

 **e). în Munții Vlădeasa – Muntele Mare: - RISC MODERAT (2)**

Stratul s-a tasat și compactat, devenind în general stabil, însă pe pantele suficient de înclinate și în zone cu acumulări însemnate de zăpadă, se pot semnala curgeri și avalanșe spontane de dimensiuni mici, riscul fiind amplificat la supraîncărcări.

**f). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, temperaturile negative vor favoriza consolidarea stratului după episoadele de umezire din ultimele zile. Stratul este mediu stabilizat, iar pe pante suficient de înclinate, chiar și la supraîncărcări slabe se pot declanșa avalanșe de dimensiuni mici sau izolat medii. În locurile unde sunt depozite însemnate de zăpadă riscul este crescut.

**La altitudini mai mici de 1800 m: RISC MODERAT (2)**

Sub 1800 m, stratul este relativ consolidat, însă pe pantele suficient de înclinate și în zonele cu depozite mai însemnate de zăpadă, se pot declanșa avalanșe la supraîncărcări. Cu totul izolat vor fi posibile și avalanşe spontane de mici dimensiuni sau curgeri superficiale.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 19.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Direcția Silvică Caraş Severin** informează despre **producerea, la data de 19.02.2019, la ora 15.45, unui incendiu care a afectat 0.5 ha litieră foioase,** într-un fond forestier de stat, vârsta de 80 ani, zonă deal, pe raza comunei Bocşa, județul Caraş Severin. Cauza: foc nesupravegheat propagat de la teren învecinat agricol. Incendiul a fost localizat și stins în aceeași zi, la ora 18.30, prin intervenția a 6 reprezentanți silvici, 5 pompieri şi 5 cetățeni, cu 1 autospeciala ISU Semenic.

**ARBDD Tulcea** informează telefonic ca **la data de 20.02.2019, ora 15.00, a fost observat un incendiu în zona Complex Parches, lac Morunu, jud Tulcea. Arde vegetaţie uscată**. Se va reveni cu informaţii.

**GNM Comisariatul Judeţean Ialomiţa** revine cu informaţii suplimentare referitoare la producerea unui accident rutier pe DN 2, în localitatea Ciocârlia, judeţul Ialomiţa, de la data de 19.02.19, ora 09.30, în urma căruia dint-un tir înmatriculat în Bulgaria, încărcat cu polietilenă, care s-a răsturnat, s-a scurs motorină pe o suprafaţă de teren de 15 mp, lângă DN2. A fost realizat un şanţ pentru colectarea combustibilului scurs pe sol. S-a recoltat o probă de sol.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.02.2019 - 20.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE